Rammsteinin keikka vaurioitti Ratinan nurmen Tampereella – uuden vaihto maksaa 200 000 euroa

Nelisen vuotta palvellut nurmi saa alkaneen viikon alussa kyytiä Ratinan stadionilla. Nurmi päädyttiin vaihtamaan, kun saatiin tietää, että Rammstein poikkeaa Tampereella. Saksan lahja metallimusiikille antoi desibelien tehdä tehtäväänsä kahdella stadionkeikalla elokuun alussa. Rammsteinin maailmankuulu lavarakenne vahingoitti nurmea, jonka päälle massiivinen rakenne ulottui. Tästä syystä nurmi päätettiin vaihtaa. Vaihtotyöt aloitettiin maanantaina kello 13 aikaan, kertoi Tampereen kaupungin liikuntapaikkamestari Mika Ilonen . Vanha nurmi poistetaan maanantain ja tiistain aikana. Jos työt venyvät, keskiviikko on niin sanottu varapäivä, jolloin töitä voidaan tarvittaessa jatkaa. – Tässä kuoritaan noin viisi senttiä nurmimattoa pois pinnasta. Melkein kuin multaa heittäisi traktorinlavalle. Sen jälkeen tehdään ilmastointia, möyhennetään maata ja laitetaan parantavia aineita sekaan. Sitten tasoitellaan pinta, Ilonen eritteli. Uusi luonnonnurmi on ollut jo tovin kasvamassa kotimaassaan Hollannissa, josta se tuodaan rullina Tampereelle. Uusi viheriö asennetaan paikoilleen torstaista alkaen. Töiden olisi oltava valmiina sunnuntaiaamuun mennessä. – Hollantilaiset lähtevät silloin. Teemme niin pitkää päivää, jotta se onnistuu, Ilonen sanoi. Näin Ratinan vanha nurmi sai kyytiä maanantai-iltapäivänä: Suomen miesten jalkapallomaajoukkue jatkaa EM-karsintoja Ratinassa 5. ja 8. syyskuuta. Vastus on kivikova, kun Tampereelle saapuvat järjestyksessä Kreikka ja Italia. Maaotteluiden vuoksi Ratinassa tapahtuu myös tulevina viikkoina. Nurmikkoa muun muassa tasoitetaan ja leikataan, jotta siitä erottuvat leveät raidat. – Kyllähän maaottelut teettävät hurjasti töitä. Saamme tehdä aikas pitkää päivää, jotta nurmi saadaan hyvään pelikuntoon pehmeäksi ja tasaiseksi, ja että se näyttää visuaalisesti hyvältä. Se on kieltämättä hektistä aikaa, Ilonen myönsi. Uusi nurmi maksoi 200 000 euroa, jonka Rammstein ja Tampereen kaupunki jakoivat puoliksi. Ilonen arvioi, että esimerkiksi Norwich-tykki Teemu Pukki , Napoli-luuta Konstantinos Manolas ja PSG-tähti Marco Verratti pääsevät kirmaamaan entistä laadukkaammalle alustalle. – Vanhassa nurmessa oli sentin savikerros, mikä aiheutti sen, että se oli huono kasvamaan. Toisaalta se oli kestävä kulutuksessa. Mutta alkukesien kasvuun lähtö ja konserteista palautuminen oli hidasta. Saimme tehdä siihen kaikenlaisia toimenpiteitä, kuten holkkien laittamista ja poistamista. Jotta Huuhkajat voi taistella kriittisistä pisteistä huippuoloissa, Ilonen toivoo tulevilta viikoilta aurinkoista keliä. – Silloin nurmikko lähtisi kasvamaan ja juurtuisikin ehkä, eikä se nousisi pystyyn pelin aikana. Suomen miesten jalkapallomaajoukkue on aloittanut jalkapallon EM-karsinnat lupaavasti. Huuhkajat on neljän ottelun jälkeen alkulohko J:ssä toisena. Alkulohkojen kaksi parasta selvittää tiensä ensi vuoden EM-kilpailuihin, jotka pelataan lukuisilla eri paikkakunnilla. Suomi jatkaa karsintojaan 5. ja 8. syyskuuta kotiotteluilla. Vastaan asettuvat Kreikka ja lohkoa johtava Italia. Italia on toistaiseksi ainoa joukkue, joka on onnistunut kaatamaan Suomen. Italia voitti maaliskuussa kotiyleisönsä edessä 2–0 Nicolo Barellan ja Moise Keanin osumilla. Molemmat ottelut pelataan Tampereella Ratinan stadionilla. Ottelut alkavat kello 21.45. Viaplay ja Viasat näyttävät ottelut suorina lähetyksinä palveluissaan.